
Ønsker å rette en takk til Elisabeth og til venner og familie som har lest korrektur og gitt råd under veis.


KAPITTEL 1. MAY BRITT

Det var grått og trist ute denne morgenen. Regndråpene samlet seg på utsiden av vinduet. May Britt så at det var blitt litt vått også på innsiden. Hun prøvde så godt hun kunne å holde skjult for de andre passasjerene at hun gråt. T-banen passerte huset hvor hun og samboeren Geir hadde vært helt sikre på å vinne budrunden. Huset ble solgt før visning til en pris lavere enn det hun var villig til å by. Hun var litt usikker på om Geir var enig. Hun unnlot å se mot den andre siden idet vognen passerte huset. Hun lot øynene vandre ut av vinduet, men klarte ikke å feste blikket. Sykkelen var parkert for vinteren, helt ytterst i fellesboden hjemme. Den måtte være lett tilgjengelig når de skulle flytte. Målet var et hus på Godlia, Oslos Østkant. De hadde sett på flere, men ikke nådd opp i budgivningene.

«Æsj», tenkte hun og snudde seg mot Geir som satt ytterst på setet.

«Vi skulle ha utsatt weekendturen vår til Praha og heller gått i direkte dialog med eierne av huset. Det var dumt å vente.»

«Jeg vet at det på mange måter var drømmehuset ditt, May Britt. Jeg så det på deg da vi gikk forbi etter at vi fikk vite at det kom til salgs.» sa Geir.

«Jeg vet at du er tilfreds med å bo i rekkehuset på Ulsrud. Nå har vi bodd der i 6 år. Jeg synes det er på tide at vi kommer oss videre», hvisket May Britt. Det virket ikke som om andre hørte hva hun sa, eller brydde seg.

«Er det ikke syv år siden vi flyttet fra leiligheten på Torshov?» Geir snudde seg mot henne. Han prøvde å få frem et smil hos henne.

«Samme det. Uansett, det er på tide å røre på seg nå som økonomien vår tillater det. Vi har ikke noe til felles med naboene heller. Bortsett fra Signe og Laila som vi kommer godt overens med.» Mai Britt sukket tungt.

«Ja, særlig Signe. Ser ut som hun har et godt øye til deg. Samboeren hennes Laila er nok misunnelig.» Geir smilte igjen.

«Du har nok misforstått, Geir. Samme det, nå ser det ut som om vi uansett må bli boende en god stund til på Ulsrud.»

«Kanskje vi heller skulle selge nå, og leie til vi finner noe annet?»

«Nei, nei. Husk på Truls og Nina som har leid i flere år. Leiligheten deres skriker etter vedlikehold. Ingen vits i å pusse opp så lenge man bare leier og skal flytte veldig snart» May Britt ristet oppgitt på hodet.

«Vårt eget rekkehus er jo uansett beboelig etter dine stadige oppussingsprosjekter.» Geir prøvde å trøste, men var usikker på om May Britt oppfattet det sånn.

May Britt fikk ikke huset ut av hodet. Hun vurderte å gå av på Hellerud og ringe sjefen for å fortelle at hun var syk. At hun ikke kom i dag, kanskje heller ikke i morgen. Da ville de virkelig begynne å lure på jobben.

May Britt som ikke har hatt en sykedag på … hvor lenge? Er hun kanskje gravid? I en alder av snart 39 hadde kanskje dét vært den beste forklaringen kolleger kunne tenke på som fraværsgrunn. May Britt bestemte seg for å bli sittende på banen til hun kom frem til Helsfyr, hvor hun skulle av. Hun orket ikke å ta banen tilbake og igjen se på huset. Kanskje hun heller ikke orket å ta banen hjem i kveld, eller for den saks skyld i morgen. Det blir nok bilen, tenkte hun.

*

May Britt hadde selv vokst opp på Bestum, Oslos vestkant. Huset var morens barndomshjem. Det lå på en topp like ved tennisbanene. Foreldrene hadde flyttet inn i 2. etasje rett etter at hun ble født. Mormor, som var enke og dårlig til bens, ble boende i 1. etasje. Hagen var stor og velpleid, med gode skjulesteder for en liten jente som ville være for seg selv. Særlig når lillesøster ble for slitsom. Hun hadde gode minner fra tiden med bestemor, som alltid hadde tid, som absolutt ikke var belærende. May Britt var selv både trøstende og støttende. Først for sin yngre søster, og senere også for sine venninner som stadig hadde kjærlighetssorg. Tilknytningen til mormor var en erstatning for manglende omsorg fra sin egen mor. Hun hadde «frivillig» avbrutt utdannelsen sin da hun ble gravid. May Britt hadde en følelse av at hun, i motsetning til søsteren, ikke var like ønsket. May Britt ble født en vårdag, 17. mai. Begge foreldrene var unge og under utdannelse, men det var faren Arvid som skulle fullføre utdannelsen sin, enda moren hadde kommet lenger på jusstudiet. Hun fikk heller aldri fullført studiet i voksen alder. Faren derimot ble ferdig siviløkonom og kom raskt i jobb hos Norsk Hydro, hvor han var helt til han gikk av med pensjon.

Til tross for et dårlig forhold til moren opplevde May Britt barndommen som en lykkelig tid. Ikke minst forholdet til faren bidro til det. Han var, i motsetning til moren, opptatt av hvordan May Britt hadde det til enhver tid. Arvid hadde mye av det samme i seg som sin svigermor. Da hun brått døde mens May Britt enda gikk på ungdomsskolen, var det Arvid som sørget mest sammen med henne. Moren så ikke til å bry seg veldig om sin mors død.

May Britt hadde under en opprydding på loftet i huset på Bestum funnet mormorens dagbok. Hun visste at det var galt å lese i den, selv om hun for lengst var borte, men hun kunne ikke la være. Mormoren hadde tilsynelatende nektet May Britts mor abort. Forholdet mellom mor og datter var ikke det samme etter dette, gikk hun ut ifra. May Britts eget forhold til sin mor ble etter denne nyoppdagelsen verre. Hun innså at det dårlige forhold i alle år hadde vært preget av mormorens krav. Selv hadde May Britt bestemt seg for å la det hele ligge.

Det var forholdet til moren som fikk May Britt til å velge Bergen og ikke Oslo som studiested. Hun hadde mer enn gode nok karakterer til å komme inn på siviløkonomistudiet på NHH i Bergen. Faren var stolt, men moren brydde seg fint lite. Det vil si, hun syntes det hadde vært bedre med jusstudiet. May Britt hadde fortalt moren at hun hadde søkt, men ikke kommet inn. De visste begge at dette var en løgn. Så ble det slik, 4 år i Bergen på NHH, etterfulgt av jobb for Hydro i samme by, en jobb som farens nettverk hadde sikret henne. Etter få år i regnskapsavdelingen var hun flyttet til Hydros HR-avdeling. Sjefen hennes hadde raskt forstått at hun hadde gode forutsetninger for å arbeide med mennesker. Hun ble derfor bedt om å søke en stilling som personalsjef, men sluttet etter å ha blitt bedt om å lede en omstillingsprosess som medførte oppsigelser. Da sa hun opp og begrunnet dette med at hun var god på å ansette og pleie, men at hun ikke ville klare å si opp andre. Oppsigelsen ble dårlig mottatt, og May Britt ble tilbudt en stilling som assisterende regnskapssjef. Hun takket ja, men senere kom hun til å angre. Hun hadde aldri sett seg selv som en hardtarbeidende yrkeskvinne. Hun så mer for seg hvordan hun hadde hatt det med mormor. Hun lengtet tilbake til sine stunder med henne, og dagdrømte om det store huset på Bestum hvor det alltid var liv og røre. Et ankerpunkt for mange. Alle var velkomne. Døren var alltid åpen. Det var slik hun ville ha det og som økonomien nå tålte. Det var på tide å falle mere til ro. Kanskje var det for sent?

«Egentlig falt jeg først ikke for de innvendige detaljene som vi så på FINN.» sa May Britt. Geir satt i sine egne tanker og måtte be May Britt om å gjenta. «Nei, det skjønte jeg.» sa han. «De brune flisene på det største badet måtte uansett oppgraderes etter dagens standard. Forøvrig også en del andre ting i huset. Jeg tror det, May Britt, at det hadde blitt en dyr oppussing. Kanskje vi skal være lykkelige over at vi ikke overtok huset.»

«Jeg falt pladask for hagen med frukttrær som sikkert ble plantet for et halvt århundre siden, på en tomt som var passe stor for oss. Ikke så stor at den ville tiltrekke seg bud fra epleentreprenører.» May Britt hadde følt at det var nå eller aldri. Eller i alle fall på veldig lenge. Hun og Geir hadde egenkapitalen med god margin etter at May Britt hadde solgt hytta på Geilo som hun hadde arvet på forskudd. May Britt holdt seg for munnen for å dempe stemmen. «Jeg ser ikke for meg å ha barn i rekkehuset på Ulsrud. Vi må ha en større hage enn de usle 150 kvadratmeterne som vi har bak huset. Barn må kunne boltre seg og i alle fall ikke være tvunget til å sitte inne, slik mine to nieser i Singapore må gjøre. Der er det ikke noen hage.» Hun så for seg både dukkehus, husker og en redskapsbod for utstyr til alle plantene hun ville ha, og enset ikke at hun hadde passert Helsfyr stasjon, hvor hun skulle av, før det var for sent. Hun sa til Geir at hun nå måtte ta banen tilbake en stasjon. Hun reiste seg, gikk av og kom raskt over til motsatt side av perrongen. Heldigvis kom det fort en vogn. Det tok ikke lang tid før hun igjen var på Helsfyr. Hun gikk sakte i retning av jobben sin. Igjen ønsket hun hadde blitt hjemme. May Britt stoppet på fortauet foran jobben for å sjekke mobilen. Hun hadde et tapt anrop fra Geir. Hun orket ikke ringe tilbake, og skrev at hun var litt opptatt. Hun skrev også at hun elsket ham, noe hun egentlig var usikker på.

Hun hadde falt for Geir etter noen mer eller mindre seriøse forhold før, under og etter at hun var ferdig på NHH i Bergen. Hun traff Geir, som den gangen hadde et knapt år igjen av embetsstudiet i psykologi, som det den gang het. Han var en høy, mørk, litt barnslig og den gang en litt fyldig fyr. Ikke helt damenes Jens, men en May Britts type som brydde seg om – og ikke minst som forstod henne. Ikke så rart, kanskje, i og med valget av studiet. Likevel skulle det gå flere år før de ble et par. I alle fall før de hadde et fast forhold som var mer enn den kliningen på flere nachspiel i studietiden. Litt mer en klining i alle fall to ganger, måtte hun innrømme.

I lang tid var han ute av livet hennes. Han tok kontakt med henne en stund etter at han forlot et ekteskap uten barn. Geir og denne «Lissen», som hun aldri hadde møtt, skulle ha prøvd en god stund. Til slutt gikk de hver til sitt. Det vil si, Geir hadde kommet hjem etter en guttetur og da hadde hun pakket og dratt. Lappen Geir fant på bordet, sådde tvil om hvorvidt hans utdannelse var godt brukte penger og tid. Kjente han virkelig Lissen så dårlig? May Britt håpet at Geir kjente henne bedre. Hun var en åpen person. Kanskje litt for åpen av og til. Geir hadde fortalt May Britt at grunnen til bruddet var at de ikke klarte å få barn, men at det ikke var hans forslag å gå hver til sitt. Typisk psykologprek, hadde May Britt tenkt, men holdt det for seg selv. Geir hadde nok skjønt hva hun tenkte. Hun var lett å gjennomskue.

Heisdøren gikk raskt igjen. Hun smatt inn i heisen og trykket deretter på de riktige knappene. Hun tok heisen til 6. etasje alene.

Resepsjonen var tom. Hilde Gunn var sikkert snart tilbake, alltid elegant kledd. Kanskje hadde hun en elsker som «passet» på henne? Med den lønnen arbeidsgiver betalte, måtte hun ha tilgang til andre midler. Hilde Gunn, eller Hel Grei, som mange kalte henne fordi hun alltid stilte opp, måtte for Guds skyld ikke se henne nå. Speilet i heisen sa klart fra om at May Britt sitt fjes skrek etter en tur på Gimle Parfymeri. Hadde hun virkelig grått så mye? Tenkte hun.

May Britt gikk inn i gjestegarderoben. Hun må ha tatt litt brått i døren. Den slo innover og traff nesten Hilde Gunn, som skvatt til siden.

«Obs», sa May Britt. «Hadde ikke ventet å se deg her, og du hadde kanskje ikke heller ventet å se meg?»

«Nei!», svarte Hilde Gunn. «Men jeg tror du trenger å fikse ansiktet ditt. Er det Geir? Eller forresten, det har ikke jeg noe med. Har du det du trenger?» Hilde Gunn var ikke typen som lyttet til andres telefonsamtaler, selv om muligheten nok var der. Geir og May Britt hadde noen ganger hatt noen oppfarende samtaler på telefon, men det var en god stund siden nå. Etter samtalene hadde hun sjekket at ingen av hennes kolleger var på tilstøtende rom. May Britt bestemte seg for ikke å svare. May Britt skilte privatliv og arbeid. Det hadde hun bestemt seg fra første dag på jobben, et løfte hun hadde holdt i snart seks år. Kontorene hadde papirvegger. Hun hadde hørt intime samtaler fra et av de nærmeste. Litt andre ting også hadde hun hørt da hun ville ha et avbrekk fra en av disse mange firmafestene de hadde. Selv var hun forsiktig, men hadde ofte tatt seg selv i å glemme hvor lett det var å overhøre andre.

«Skal fortelle deg hva det er en annen gang», svarte May Britt. «Ser jeg grei nok ut til at jeg kan snike meg inn på mitt eget kontor?»

«Ja da, jeg skal gå ut og sjekke om det er noen i resepsjonen. Jeg banker på døren når kysten er klar.» Hun gikk ut. Hel Grei lever virkelig opp til navnet sitt, tenkte May Britt idet hun fikk signalet.

May Britt orket ikke lunsj denne dagen. Hun hadde uansett ikke behøvd å gå turen ned til felleskantinen. Hun hadde alltid litt knekkebrød og en tube med et eller annet i skuffen. Kvartalsrapporten og neste års budsjett hadde hun for lengst gjort unna, en rolig dag på jobben passet akkurat nå. Hun kjente kollegene med fullt navn, og til og med navnet på noen av de bedre halvdelene deres også. Hun var overrasket over hvor mye hennes kolleger snakket om seg og sine nærmeste. Ja, selv detaljerte ting om sexliv og familiesituasjoner. Selv satt hun kun og lyttet. Alltid interessert og støttende. May Britt la aldri ut om seg selv. Eller; hun måtte arrestere seg selv akkurat der. Hun husket hvordan en tidligere kollega hadde sendt henne en sur mine da det glapp ut av henne at hun ikke hadde gjeld, men penger i banken. Hun måtte raskt legge til at hun hadde fått forskudd på arv. Dette så ut til å ha blitt akseptert av kollegaen. Hun hadde også fortalt hvor glad hun var i Geir etter så mange år, men den slags saksopplysning er jo bare generelt pjatt.

Hun hadde glemt å besvare Geirs tapte anrop. Hun ventet med å ringe til ti minutter på ett. Geir tilbød 45-minutters timer til sine pasienter, og det var lettest å få tak i ham disse minuttene før klokken ble hel. Privatpraksisen han hadde sammen med en tidligere studievenn midt i Oslo sentrum, gikk bra. Geir og Finn hadde et godt rykte. Særlig blant betalingsvillige godt utdannede. Ikke minst disse unge utbrente fra finansmiljøet. Geir svarte etter kun et par ring. «Hei vennen. Hvordan går det? Du lå urolig i natt. Dette huset vi ikke fikk tilslag på, plager deg veldig.»

«Ja, du har rett»

«Jeg har ikke lyst til å ta banen hjem i dag. Vi må finne på noe annet. Mulig jeg tar en drosje?»

«Jeg kan sikkert låne bilen til Finn. Han kjører til jobben hver dag. Han har bare godt av å gå, den feite slasken», spøkte Geir. «Han kom faktisk akkurat inn døren uten å banke på, og nå har han ikke noe valg.»

May Britt hørte kun deler av samtalen mellom kameratene.

«Da er det greit. Vi tar Finns bil hjem i ettermiddag. Jeg kan være på Helsfyr sånn cirka kvart over!»

«Kvart over hva da?»

«Nja, det er opp til deg det, kjære». Geir lo. May Britt måtte smile. Hun likte denne barnslige siden av Geir. Særlig når han la opp til noe som endte med å være seriøst ment.

«Hva om du henter meg nå?»

«Hm, tenke, tenke, tenke. Hva om du går ned til byen, så møter jeg deg utenfor parkeringshuset i Skippergaten når du er fremme? Du rekker sikkert litt annet først. Jeg har kun én pasient til, og denne sitter allerede utenfor og venter. Ring meg når du er der.» Geir la bare på. May Britt likte ikke denne uvanen han hadde lagt til seg. Hun følte seg oversett. Geir røpet aldri kjønnet på pasientene sine. Det hadde noe med taushetsplikten å gjøre, noe han var nøye med. May Britt syntes til tider han overdrev. Faktisk ganske mye.

*

Hun klarte å smette ut fra jobb uten å bli oppdaget av Hilde Gunn. Regnet hadde gitt seg. Luften var fortsatt kjølig. Hun gikk nedover Strømsveien og passerte de gamle falleferdige husene før bommen på Galgeberg. Den friske luften hjalp, følte hun. Hun gikk til høyre i Kjølberggaten før hun dreide ned Åkebergveien og forbi moskeen. Idet hun passerte Politihuset, hørte hun en kjent stemme rope etter henne. Det var naboen Signe. «Litt uventet å se deg på disse kanter, May Britt», sa Signe da hun fikk kontakt med May Britt.

«Deg også. Jeg skal treffe Geir i sentrum for å kjøre hjem. Trengte å gå litt.»

«Så fint. Jeg har vært hos politiet for å fornye passet mitt. Laila og jeg skal til USA før jul. Vi har fått til en avtale om inseminasjon på en klinikk i San Francisco. Vi håper vi har bedre sjanse der enn i København.»

May Britt visste at både Signe og Laila lenge hadde prøvd å bli gravide ved hjelp av kunstig befruktning. Det vil si, Signe spontanaborterte en gang etter tre måneder, mente hun å ha bli blitt fortalt en stund tilbake.

«Det finnes nye teknikker som utføres i USA.» Signe lyste. «Si meg, jobber ikke du på Helsfyr? Det er langt å gå. Skal vi sette oss ned et sted så du får slappet litt av før du treffer Geir?» May Britt nikket og foreslo et sted nede på Grønland like ved restauranten Lompa, noe Signe ikke så ut til å ha noe imot. De ruslet bort til restauranten som hadde flere ledige bord enda det var lunsjtid.

«Dette stedet er greit nok for å drikke, men neppe noe annet», hvisket May Britt og lente seg over bordet mot Signe da de hadde satt seg. May Britt bestilte gul Farris, men fikk en blå Bris i stedet uten å bry seg. Samme skjedde Signe.

Vi kjenner de som driver klinikken. Skal bo på hotell like ved. Det ble dyrt selv om vi fikk vennepris, så det blir bare meg som skal prøve denne gangen. Dessuten er jo jeg den yngste av oss. Jeg har bedre sjanse enn Laila på snart 40.» Signe smilte. May Britt prøvde å smile tilbake.

«Åh, May Britt, det var ikke sånn ment, det skjønte du, ikke sant?»

«Ja da, ja da, point taken. Glem det. Jeg vet du ikke la noe mer i det enn at det handlet om deg og Laila. Hva vet dere egentlig om donoren?»

«Klinikken som har sæden, har full oversikt. Navn, adresse og så videre. Det var ikke mange valg vi kunne gjøre. Jeg vet at det er en nordisk mann på rundt 40 år, men ikke noe om øyefarge, høyde og sånne ting. De er nok redde for å bli beskyldt for å være del av en trend hvor målet er å få perfekte unger. Kanskje noe for deg og Geir?»

May Britt likte ikke spørsmålet. Hun så ned i glasset. «Jeg vet ikke, Signe. Jeg er usikker på hele forholdet mellom Geir og meg. Han virker helt uinteressert i å flytte.»

Signe satte seg ytterst på stolen og så på henne. «Er dette noe du vil snakke om?» May Britt lente seg bakover og så til sidene. Hun trodde ikke noen kunne høre samtalen deres.

«Geir hadde et sidesprang med en student på psykologistudiet i Bergen for noen år siden. Faktisk rett etter at jeg selv var blitt gravid.»

«Geir underviste i krisepsykologi i Bergen og Tromsø. Han var naturligvis borte en del. Det jeg ikke visste, var at han var borte litt mer enn undervisningen tilsa. Forholdet til studenten varte nesten hele vår-semesteret før jeg ved en ren tilfeldighet oppdaget det gjennom en forsnakkelse fra Finn, jobbpartneren til Geir. Han visste tydeligvis om Geirs utskeielse. Det hadde vært undervisningsfri på universitetet uken etter påske, men Geir hadde sagt at han måtte dra over allerede 2. påskedag for å forberede seg til timer torsdagen og fredagen etter. De siste før eksamen tidlig i mai.»

Signe satt musestille og lyttet. Hun flyttet seg nærmere May Britt før å høre bedre.

«Jeg traff Finn på gaten første dag etter påsken. Samme uke som Geir var i Bergen fortalte Finn at han gledet seg til å steppe inn for Geir uken etter. Det var på tide at han begynte å undervise litt igjen, og dessuten var Bergen så flott om våren. Jeg latet som ingenting og skiftet tema. Etter dette ble forholdet mellom meg og Finn aldri det samme.»

Signe holdt seg forskrekket over munnen. «Oi, så du fikk altså en mistanke om at Geir hadde en på si?»

«Ja, men siden alt dette skjedde i Bergen, var det vanskelig å finne noe mer ut av det. Geir hadde jo en bra dekkoperasjon. Jeg hadde faktisk ingen mistanke. Null og niks. Så naiv var jeg at jeg trodde han ville være trofast nå som vi ventet barn. Hva feiler det disse mennene egentlig?» Det kom et sukk fra May Britt.

«Alle menn oppfører seg ikke sånn, May Britt. Du har nok vært uheldig med han her.»

«Geir var i hvert fall veldig uheldig. Han hadde sikkert ikke tatt høyde for at jeg hadde studert i Bergen. Jeg sendte en av mine tidligere studiekamerater til hotellet hvor han bodde. En kar som skyldte meg flere tjenester. Det tok ham ikke lang tid å finne ut av hva Geir drev med, og da Robert, som min kamerat heter, var sikker i sin sak, ringte jeg Geir mens han satt på restaurant med denne berta.»

«Hadde han virkelig guts til å svare på telefonen?» Signe måpte.

«Nei, Geir tok ikke telefonen. Det hadde jeg heller ikke regnet med. Jeg hadde derfor alliert meg med Robert. Han tok kontakt med Geir da de var litt ute i middagen. Robert er ikke noen stor kar, så han ville vente til Geir hadde drukket litt, i tilfelle han måtte hamle opp med ham. Det ble ikke nødvendig. Robert hadde kaldt og rolig sagt til Geir at han måtte ringe hjem til meg fordi jeg hadde noe jeg ville fortelle ham.» May Britt la trykk på fortelle. «Geir ble selvfølgelig veldig paff. Det ble også hans unge elskerinne.»

«Dette er nesten som fredagskrimmen i gamle dager. Fortsett.» Signe ivret etter å høre mer, og ikke minst slutten.

«Geir unnskyldte seg overfor jenta og ble med Robert utenfor, der han ringte meg. Jeg hadde egentlig ikke ork til å snakke med ham, men fikk stammet frem at Robert hadde fulgt etter ham, og fortalt henne hva han hadde sett i Nygårdsparken.»

«De klinte, eller?»

«Ja, og Robert hadde sett dem gå inn på hotellet til Geir om kvelden, men ikke sett henne gå ut igjen. Etter tre timer hadde Robert blitt kastet ut av lobbyen.»

«Hva med bilder, har du noen?»

«Ja, men Robert løy om dette da Geir spurte. Det Robert sa til Geir, var derimot noe som gjorde såpass stort inntrykk på ham at han reiste hjem samme kvelden.»

«Vet du hva han fortalte Geir?»

«Nei, men Robert ble aldri ferdig på studiet. Han rotet seg bort i noe kriminelt og satt inne for trusler eller utpressing. Jeg har alltid likt ham, og han har alltid vært gem mot meg så lenge vi har kjent hverandre. Jeg hjalp ham mye under studietiden med oppgaveinnleveringer og sånt, før han falt fra. Han var alltid takknemlig for hjelpen jeg ga ham. Han var et naturlig valg da jeg ba om hjelp. Han sa ja med en gang. Om Geir var utro, ville Robert finne ut av det.»

«Han kan ha truet med å grisebanke Geir.» Signe skyggebokset til siden for bordet. Hun var ivrig. May Britt ba henne om å ta det rolig. De kunne vekke oppmerksomhet.

«Neppe han, men kanskje en i miljøet hans. Geir fortalte senere at han så for seg at jeg ventet på ham hjemme, klar til å slå ham med stekepannen.»

«Hvilket hadde vært en mild straff.»

«Geir var fersket, og han la seg flat, men forholdet vårt ble aldri det samme igjen.»

«Tror du han gjorde det slutt med studenten?» Signe holdt pusten.

«Ja, men jeg er litt usikker på om det skjedde med en gang. Jeg valgte å tro at det var slutt.»

«Tre uker etter spontanaborterte jeg. Jeg kan aldri tilgi ham.»

«Men alt virker så bra mellom dere. Jeg trodde han var din store kjærlighet?»

«Ja, han var det en gang, men ikke etter denne hendelsen. Jeg ønsket å bli gravid, men var ferdig med menn. Geir er en nyttig idiot for anledningen, men jeg vet ikke om jeg vil fortsette å bo med ham om jeg blir gravid, om du skjønner?»

«Da forstår du litt meg, da.» Signe smilte fornøyd. Hun tok seg raskt inn igjen.«Vi prøvde hardt å bli kjærester igjen, det gikk bare ikke. Funket ikke i det hele tatt. Bortsett fra noen få perioder inne mellom alt slitet, og gravid ble jeg jo ikke. Flere år gikk. Noe hus får vi heller ikke tak i. Jeg hadde en sterk mistanke om at Geir heller ikke var nok interessert.» May Britt snakket lavt. Tiden hadde gått fort. Hun skulle snart møte Geir. Han fikk vente. Hun håpet at Signe ville holde for seg selv det hun var blitt fortalt.

Geir så på telefonen sin og lurte på hva som oppholdte May Britt. Hun skulle ha ringt for en god stund siden for å avtale nærmere når de skulle møtes. Ikke en SMS engang. Han hadde prøvd å sende henne flere, men ikke fått noen reaksjon. Kunne det hende at hun var gått tom for batteri og ventet i parkeringshuset i håp om at han skulle forstå dette? Det lignet ikke henne å ikke gi fullstendige beskjeder, tenkte han, og kledde på seg uten å skynde seg. Han kunne alltids ta en tur innom Ark-bokhandelen på veien, men fikk ikke mulighet til det. Telefonen ringte.

«Hei, hvor er du nå?»

«Jeg klarer det på ti.»

May Britt ventet på ham utenfor parkeringshuset. De fant Finns bil etter litt leting, og dro hjemover. Det var lite trafikk så tidlig, og turen hjem gikk raskt. Det passet henne bra. May Britt var stille i bilen. Hun nevnte ikke at hun hadde møtt Signe. Det var Geir som brøt stillheten idet de kom ut av Svartdalstunellen og nærmet seg rundkjøringen inn i Ryenkrysset.

«Skal jeg ta veien mot Abildsø, eller mot Oppsal? Du må svare raskt.»

«Ta hvilken vei du vil, det går bra begge veier.» May Britt brydde seg ikke.

Geir tenkte å kjøre av ved Esso-stasjonen i Ryen-krysset og videre mot Abildsø, men ombestemte seg akkurat i siste liten. Han unngikk så vidt den nærmeste bilen i rundkjøringen, før han la seg ut til høyre og videre ned forbi Manglerudsenteret mot Brynsenteret.

«Jeg stikker innom og kjøper litt ferdiglaget lasagne til middag hos Meny. Tar med litt tilbehør også.» May Britt svarte ikke. Geir tok hintet. Det var opp til ham. «Jeg tar med noen Belgiske sjokolader til deg.» Han håpet at det ville vekke henne fra dvalen hun virket å være i. Han visste hva hun tenkte på. Det var ikke vanskelig.

«Flott, gjør det. God idé, men ingen blomster, vær så snill. Jeg vil ikke bli minnet om huset på Godlia de nærmeste dagene. Vær rask, er du grei. Benytt de automatiske kassene om det sparer oss for tid.»

Geir svingte inn foran kjøpesenteret hvor han parkerte og forsvant inn hovedinngangen. Kort etter var han tilbake. Resten av den korte turen var det stille i bilen. For en gangs skyld var radioen av. May Britt gikk av rett utenfor huset, låste seg inn og slang seg rett ned på sofaen. Kort tid etter stod det lasagne, brød og salat fremme på bordet.

May Britt hadde ikke matlyst. Hun hadde nok med sjokoladen i dag. Hun ville antakelig ta hele esken om ikke Geir stoppet henne.

Det skulle gå mange dager før May Britt kunne legge vekk tankene om huset. Nærmere bestemt 14 dager. Dagene på jobben var lite produktive. Ingen overtid, og hun gjorde kun det hun måtte. Knapt det. Ingen lunsj med kolleger, som tittet inn for å høre om alt var ok. May Britt kjente ikke igjen seg selv, noe Geir fortalte henne en kveld at han heller ikke gjorde. For Geir var det annerledes. Han trivdes godt med å bo i rekkehuset de hadde. Nærhet til Østmarka og rett ved T-banen, som hadde hyppige avganger, var noe av det han satte mest pris på. Han trengte ikke flytte med det første.

Det hadde vært Geirs idé å ta sædprøver, og det hadde også vært hans idé å lagre doser ved klinikken i Oslo sentrum. Han og May Britt hadde lenge prøvd å bli foreldre. Mest for hennes skyld. De hadde prøvd i påskeferien, som de tilbragte på Mallorca. Hele 14 dager ferie hadde de tatt seg. May Britt visste at hun ville ha eggløsning i løpet av ferien, men uansett hvor mye de prøvde den gangen og før, hadde det ønskede resultatet uteblitt. Undersøkelser viste at alt lå til rette biologisk, men May Britt ble ikke gravid. En junidag hadde Geir foreslått at han skulle få lagret noen sæddoser for å forberede muligheten for inseminasjon, eller kanskje til og med kunstig befruktning ved å sette inn befruktede egg. May Britt hadde ikke vært fremmed for tanken. Faktisk var hun åpen for begge alternativer, og hun hadde tenkt på det samme en god stund. Først og fremst ønsket hun at det måtte være hennes egne egg som ble tatt ut for befruktning og senere plassert inn igjen. Det skulle være deres felles barn. Dette var helt hun klar på.

Senere hadde Geir fortalt May Britt at han allerede hadde vært på en klinikk i Oslo, og at det nå lå tre doser med sperma trygt lagret der. May Britt ble overrasket og stusset over at hun ikke hadde blitt involvert.

Geir hadde fortalt at det var selve prøvetakingen som var verst. Han hadde fått en liten beholder og tildelt et rom. Den unge sykepleieren på klinikken hadde forklart at de ville vise en film, slik at han var sikker på å få ereksjon. Hun hadde sjekket for sikkerhets skyld at det var riktig at det var satt et stort kryss utenfor hetero. Det hadde sikkert skjedd at det kom banking fra rommet etter at pasienten hadde fått feil film. May Britt hadde lurt på hvor mange ganger han hadde fått riktig film. Geir hadde ikke syntes at det var noe morsomt, i alle fall ikke noe å le av. Men nå lå det i hvert fall tre doser og ventet på henne. Han hadde skrevet under på en fullmakt slik at May Britt kunne hente dem om noe skulle skje med ham. Geir så ingen grunn til å motsette seg det, men hadde valgt å holde for seg selv at det var flere doser enn 3.

May Britt ønsket å vente litt med å prøve. Hun visste at Laila og Signe hadde forsøkt det samme, men enn så lenge uten resultater. Hun følte seg fortsatt ung og ville prøve et halvår til. Kanskje mer. May Britt var vel vitende om at hennes biologiske klokke tikket. Kanskje det ikke lå i kortene at de skulle få barn. De hadde prøvd igjen og igjen, men hun fikk mensen som vanlig til samme tid hver gang. Sånn omtrentlig, bortsett fra den gangen da hun aborterte etter kort tid.

Under en fuktig fest i hagen til Laila og Signe i begynnelsen av august hadde Geir fortalt Signe hva han hadde liggende i det han kalte «fryseren», vel vitende om hva jentene prøvde på. I motsetning til ham var Signe edru nok til å fange opp hva Geir hadde røpet. Han nektet for det senere, men det var vanskelig å bortforklare det hele nå.

«Tenk så morsomt om andre fikk tilgang til fryseboksen» hadde Signe forsiktig hvisket til Geir da de noen dager senere stod ved postkassene utenfor rekkehusene.

Geir hadde avvist henne i starten, men hadde tenkte på forslaget hennes en god stund. Senere i august hadde Laila kommet gående med sin slitte reiseveske og deretter kjørt av sted. Han hadde rett etterpå sneket seg inn til Signe hvor de etter en lang samtale hadde avtalt å møtes på klinikken til uken. Han ville gi Signe tilgang til noen doser i sin sædbank, eller «fryseren». Han ville snakke med May Britt, lovte han. Men først om en stund. Hun virket så lite interessert i det som lå i fryseren. Hun hadde selv uttalt at hun nok ville forbli ufrivillig barnløs. De likte jo begge to Signe og Laila godt, så dette kunne sikkert være en god løsning. De ville bli gode foreldre, trodde han. Han hadde angret på hva han hadde gjort senere, men da var det for sent. Kanskje det likevel var best å holde det skjult for May Britt. Heller fortelle henne det i ettertid, om alt gikk bra. Geir hadde lenge følt at forholdet mellom han og May Britt var på overtid, et inntrykk som hadde blitt forsterket etter at May Britt nesten hadde forlatt ham etter at hun oppdaget forholdet i Bergen. Et felles barn ville neppe endre på dette, men bare utsette prosessen med å flytte fra hverandre, hadde han tenkt.

Geir var kynisk til hvem han fikk barn med. May Britt eller Signe! Spilte ikke noen rolle. I begge tilfellene ville han uansett ha besøksrett. Det hadde han avtalt med Signe. Signe hadde uansett ikke villet levere tilbake dosene som hun hadde fått.


KAPITTEL 2. SIGNE

Signe vokste opp på Jar i Bærum. Lite visste hun om faren. Ikke engang om han var i live. Moren hadde hatt et kort og intenst forhold til ham, og var blitt gravid i ung alder mens hun var helt i slutten av legestudiet. Mor og datter bodde i morens barndomshjem sammen med Synnøve, mormoren. Da Signe var fem år, døde moren av en overdose medikamenter. Lenge holdt mormoren skjult for Signe at moren hennes hadde en historie som tidligere rusmisbruker. Lenge var Synnøve redd for at Signes mors avhengighet skulle påvirke Signes helse, men alle prøver hadde vist at morens bruk av stadig hardere medikamenter ikke hadde gått utover fosteret. Signe ble på alle måter født velskapt, men måtte vokse opp uten mor og far. Mormoren var en god erstatter, men kunne aldri fylle tomrommet etter mor. Signe hadde prøvd å finne faren sin. Hun hadde en mistanke om at det kunne ha vært en av morens professorer på studiet, men fant aldri ut av det.

Synnøve var enke. Hun mistet tidlig Signes morfar. Han døde i en arbeidsulykke før Signe ble født. Synnøve trengte ikke å jobbe. Hun hadde selv arvet en god del penger etter sin far som eide flere bygårder i Oslo. Disse var, med unntak av én, blitt solgt, og pengene godt investert. Materielt var Signes liv godt. Hun var sterk, akkurat som sin mormor. Signe ble i oppveksten oppfattet som kald og rolig, og en som ikke lot seg vippe av pinnen.

Som sin mor var hun et glansbilde. Slank og med pene trekk. Det stod ikke på tilbud fra beilere, men Signe avviste alle guttene som prøvde seg.

Hun trengte ikke å jobbe hardt for å få gode karakterer på skolen. Hun kjedet seg; ting falt henne lett. Hun ønsket at tiden på skolen skulle gå fort, så hun kunne komme hjem til mormoren. Signe og Synnøve bodde ikke langt fra skolen til Signe, og det var naturlig for klassevenninner å legge inn et stopp hos dem før de dro hjem. Det var faktisk en liten kamp mellom venninnene om å få være med Signe hjem etter skoletid. Dørene var alltid åpne for alle. Senere, da Signe begynte på videregående, fortsatte venninnene å møtes hjemme hos henne og mormoren. Som oftest alene, men senere også med sine kjærester, alle gutter, men Signe var fortsatt alene. Hun ville ha det sånn og så ingen grunn til å forandre på det.

Det var i slutten av 2. klasse på videregående at hun fant ut, eller mer riktig fortalt fikk bekreftet, at hun heller ville være forelsket i en jente enn i de mange guttene som hun stadig avviste. Hun fant ingen blant sine nærmeste venninner, og turte heller ikke ta opp temaet om å ha jentekjæreste. I klassen over gikk Tora. Hun var nesten like pen som Signe, men noe kortere i håret og ikke like feminin. De hadde flere fag sammen og ble sittende ved siden av hverandre. Tora var mer åpen rundt følelsene sine enn Signe, som var mer reservert. Forholdet mellom Signe og Tora startet etter en fest hvor Signe ble tilbudt hasj av en av de eldre gutta. Tilbudet om hasj vekket vonde minner. Signe tente på alle plugger, og hun hamret løs på ham med bare nevene. Tora gikk imellom da hun forstod at om gutten forsvarte seg, ville ikke Signe hatt nubbesjanse. Tora dro Signe motvillig med seg ut, og måtte tåle noen slag fra Signe som falt sammen da de hadde kommet ut av huset. Tora fikk henne inn i bilen sin, som hun hadde parkert litt oppe i veien. De satte seg i baksetet, hvor Signe sovnet utmattet på Toras skulder mens Tora strøk Signe over kinnet. Akkurat slik mormoren gjorde, bare at denne gangen føltes det sensuelt. Dette var starten på et lengre forhold mellom de to. Begges første kjærlighet.


KAPITTEL 3. MIDT I OKTOBER

Geir hadde kommet litt sent på kontoret. Første pasient hadde avbestilt på kort varsel. Det passet bra. Han brukte tiden til administrative oppgaver. Finn hadde akkurat passert døren hans, men stoppet og gikk baklengs inntil han fikk øyekontakt med Geir.

«Jeg har en pasient som heter Ellen. Livlig jente.» Alle kvinner under 40 var jenter for Finn. «Hun er veldig åpen om alt, og har invitert Maren og meg på festen hun og samboeren holder på lørdag. Hun har forresten lagt merke til deg her, og lurte på om du og eventuelt påhenget ditt vil være med. Jeg skal kanskje dra, men det bør kanskje ikke dere?»

Geir så forundret på Finn. «Hva mener du?»

«Jeg vil egentlig råde deg til å si nei takk, æh, øh, jeg baserer det på … ja. Nei. Kan ikke si hvorfor.» Finn smilte. Men Geir skjønte hvorfor. Hun hadde sikkert røpet et eller annet under samtalene med Finn. Dette gjorde ham bare mer interessert.

«Jaså, kanskje jeg skulle si ja og ta med vaktbikkja?» Geir lente seg tilbake i stolen.

«He, he, ja, hvorfor ikke, men du er herved advart.»

Geir stusset over at Finn ikke hadde avvist invitasjonen. « Jeg er ikke sikker på at dette er etisk riktig. Vi skal ikke omgås pasienter privat. Det passer overhodet ikke til den rollen vi har»

Med et søk på google fant Geir mer ut om Ellen. Han husket henne fra venterommet. Ofte hadde han lagt merke til at hun hadde kommet veldig tidlig til Finns time. Hun måtte være på samme alder som May Britt. Kanskje litt yngre, men det var mulig at all treningen hun så ut til å bedrive, fikk henne til å virke litt eldre. I alle fall i ansiktet. I motsetning til May Britt var hun blond. Virket som om dette var ekte og ikke noe som var farget. Han som var mørk, falt lett for lyse jenter, men det var før han traff May Britt.

Lørdag passet for May Britt og Geir. Han hadde glemt å spørre om adressen før han fikk Finn til å takke ja til invitasjonen. Finn hadde bare sagt at det var på samme side av byen som Geir bodde. May Britt satte pris på å bli invitert bort. Hun hadde ingen etiske motforestillinger. Hun og Geir trengte å møte andre mennesker, og dessuten var ikke Ellen Geir sin pasient. Finn fikk selv vurdere om han ville takke ja til invitasjonen. Midt i uken ringte hun til Geir for å minne ham på å si ja takk til invitasjonen. Han hadde svart henne etter få ringetoner.

«Jeg er litt overrasket over hvor ivrig du er på denne festen.»

«Vel, det er kjempestas å kunne møte nye folk. Synes ikke du det også, da?»

«Finn og Maren kjenner du jo. De snakker om å flytte sammen nå.»

«Har ikke de snakket om det de siste fem årene, da?»

«Jo, men nå tror jeg det seriøst ment.»

«Kanskje vi treffer noen som kan gi oss tips til hvor vi kan reise vekk i julen. Jeg tror vi dropper Jamaica eller Sør-Amerika. Bør vel finne noe med samme tidssone som Europa. Hva synes du, Geir?» De måtte passe på å dra slike steder som var langt vekk nå mens de enda hadde frihet til det. Senere ville steder som Legoland og bjørneparker kanskje være mer aktuelt. Hun tenkte på temaene rundt lunsjbordet på jobben. Og ikke minst på hva hun snappet opp daglig på T-banen av samtaler mellom småbarnsforeldre.

Geir ble andpusten da Finn ga ham adressen til festen. Han og May Britt hadde vært i området før. Dette var midt i Godlia-land, hvor May Britt og han hadde syklet på kryss og tvers og latet som at de bodde. Her var det eplehager, akebakker og stille områder. Utsikt over byen og sen solnedgang. Flere og flere hadde oppdaget området, og nå var prisene kommet godt opp. Faktisk var enkelte steder dyrere enn sentrale og populære steder i Bærum. May Britt tok det heldigvis pent når hun fikk høre hvor selskapet skulle være.

«Det ser ut til at din fars motto mer og mer blir en realitet i vårt liv», sa hun da hun fikk vite adressen.

«Hvilket av dem er det du tenker på da?»

«Det er ikke hvordan man har det, men hvordan man tar det.» Svaret var lakonisk. «Du, Geir, var ikke vi for en tid tilbake på visning i nabohuset? Det røde i midten av veien? Var ikke det nr. 28 eller noe på tyvetallet?»

«Nei, jeg mener det var en av veiene nedenfor ved barnehagen vi var å så på. Det som var gammelt, og som vi trodde skulle rives, men som ble stående etter å ha blitt satt i stand. Vi skal i huset litt lengre opp. Ganske sikker på det. Kan finne ut av det hvis du vil.» May Britt svarte ikke. Hun latet som om hun ikke var interessert, men Geir visste bedre.

Lørdag morgen, samme dag som selskapet skulle være, våknet May Britt litt utpå dagen av et voldsomt spetakkel vegg i vegg med dem. Det var Laila og Signe som åpenbart kranglet. Hun hørte bare bruddstykker og en del stygge ord. Så ble det stille. May Britt tok seg en lang varm dusj og fikk litt dårlig samvittighet av nesten å tømme varmtvannstanken. Geir ville nok måtte dusje i kaldt, eller i alle fall maksimalt litt lunket vann når han kom hjem fra treningen på Sats. Han dusjet aldri der. Han likte ikke offentlige steder hvor menn sammenlignet sine edle deler. Noen hadde til og med en gang kommet med kommentarer om hvor heldig typen hans var. Typen! Etter denne kommentaren hadde Geir byttet treningsstudio og oppholdt seg så kort tid som overhodet mulig i garderoben. Det var nok derfor han heller ikke var så glad i å besøke Tøyenbadet eller Nadderudhallen i Bærum like ved der han vokste opp og hvor faren Rolf fortsatt bodde.

May Britt hadde fått igjen noe av appetitten, men kjøleskapet var nesten tomt. Kun et par yoghurter. Dessverre av typen hun ikke likte. Kanskje hun skulle sende en SMS for å minne Geir om at han måtte ta en tur innom butikken, sånn for sikkerhets skyld. Han pleide uansett å gjøre det etter treningen på lørdager. Av og til stakk han innom bakeren, og da duftet det deilig nystekt brød når hun våknet. Ofte var det nettopp dette som fikk henne ut av sengen om lørdagene.

May Britt hørte en lav hulking fra den andre siden av veggen etter at hun hadde sendt SMS til Geir. Hun satt i den delen av kjøkkenet hvor vannrørene er, og hvor det derfor er mest lytt. Hun hadde ofte tenkt på dette når hun hadde venninnefest og de samlet seg rundt bordet på kjøkkenet for å virkelig skravle. Hun tippet at det satt noen på den andre siden av veggen og fulgte med. Enkelte av samtalene med Laila bar preg av dette. For eksempel etter at May Britt og venninnen Tina hadde diskutert kunstig befruktning og nesten tømt en 3-liters kartong Chablis for et år tilbake. Uken etter hadde Laila spurt om May Britt og Geir ikke skulle være med henne og Signe til Danmark. Det hadde vært morsomt å få barn samtidig. Hun visste tydeligvis at også May Britt og Geir strevde med å få barn. May Britt hadde ikke nevnt det for dem, men et sted må Laila ha fanget det opp.

Hulkingen fortsatte. Det må være Signe som gråter, tenkte hun. Snart stod May Britt utenfor hos Signe og banket på verandadøren. Det var best å gå bakveien. Da kunne hun også se om de begge var hjemme. Det var vanskelig å se om Signe var alene. Persiennen var dratt delvis ned. Sikkert på grunn av den lave solen. Rekkehuset hadde lite innsyn. Det vil si, det var mulig at noen i høyblokkene på Bøler-senteret kunne se rett inn, men da måtte det i tilfelle være en titter med kikkert som var noe over middels nysgjerrig. Det kunne jo alltids hende, tenkte May Britt. Signe åpnet. Hun virket brydd over å se May Britt. Hun tørket vekk noen tårer med hånden «Kan jeg komme inn? Jeg hørte noen lyder jeg ikke har hørt her innefra før.» Dette hørtes jo dumt ut. Nå fikk sikkert Signe inntrykk av at hun lyttet bevisst og ofte, tenkte May Britt. Hun fortet seg å legge til at det er lytt i kjøkkenkroken og at hun hadde hørt noen gråte på den andre siden. Hun hadde derfor bestemt seg for å høre om alt var i orden. Signe hadde mørke ringer rundt øynene og bar preg av å ha grått mye.

«Kom inn, May Britt. Du er alltid velkommen. Geir også. Laila har dratt av gårde til hytta i Son. Tror ikke hun er tilbake i dag. Vi har kranglet. Hun vil ikke lenger dra til California, men jeg har bestemt meg for å reise. Eventuelt alene.» Signe begynte å grine igjen. May Britt tok armen rundt henne og klemte henne inntil seg for å trøste.

«Reisen er betalt, og jeg drar uansett. Jeg har akkurat satt på litt varmt vann. Tror det er nok til oss begge om vi ikke bruker de store koppene.»

Te passet May Britt akkurat nå. De hadde selv gått tomme.

De satte seg godt til rette i sofaen med hver sin halvfulle kopp. Det var godt og varmt i stuen. Teen gjorde også sitt for at det ble nesten uutholdelig varmt. Signe brøt stillheten.

«Laila er misunnelig. Hun mener at vi burde prøve et par ganger til. Altså, at hun får befruktningen. Litt sent å tenke på nå som alt er klappet og klart i California.» May Britt var litt enig med dem begge, men unnlot å kommentere. Hun ville bare la Signe få tømme seg.

«Etter snart syv års samboerskap har jeg gått lei av den lesba. Hun skjønner ikke mine behov. Jeg skjønner hennes, men det er så mye som ikke funker, og det blir bare mer og mer for hver uke. Vi har fått vår egen syvårskrise.»

May Britt tenkte på sin egen krise, som hun hadde hatt for noen år tilbake, men visste ikke hvordan hun skulle gi noen råd til Signe. Det er vel de samme problemstillingene som i hetero forhold; man finner kanskje ut at sexlivet ikke er helt topp, og går dessuten lei av den andres uvaner. Man har ikke lenger noe til felles, eller ser kanskje ikke hva som holder en sammen. Kanskje den ene finner en annen. Det er jo likt for alle parforhold. Eller? tenkte hun.

Signe la hodet i fanget til May Britt og ble liggende med bena godt oppunder seg med Rørospleddet. Slik ble hun liggende mens May Britt strøk henne gjennom det lange blonde håret. May Britt likte lukten fra Signes hår. Hun likte å ta på henne, selv om hun ikke hadde noen erotiske følelser for Signe. Slik ble de sittende og liggende en god stund. Først da hun var sikker på at Signe hadde sovnet, lirket hun seg ut av sofaen. Hun bredte godt over Signe for å forsikre seg om at hun ikke ville fryse, og strøk henne gjennom håret en siste gang, før hun kysset Signe i nakken og hvisket forsiktig at hun fikk ha det bra.

Hun lukket verandadøren og gikk hjem til seg selv, hvor hun håpet at Geir ventet med et fullt kjøleskap. Hun kjente at hun var sulten.

*

Kvelden for festen var kommet. Det mest rasjonelle ville være å hoppe på T-banen. Det var kun fire stasjoner, men May Britt hadde sagt til Geir at det ikke var aktuelt. Det ville bare vekke minner om huset de ikke fikk, som lå like ved hvor de måtte ha gått av. Enten måtte en av dem holde seg edru og kjøre, eller så ble det taxi. Geir ville ikke la bilen stå på gaten til neste dag etter alle bilbrannene i området. Av erfaring visste han at det ville være han som trakk det korteste strået. Det ble derfor taxi helt rundt via Tveita-senteret og videre inn lyskrysset ved området på Godlia.

Det var mørkt ute da de ankom. May Britt fikk ikke noe inntrykk av huset fra utsiden, men hun hadde rett. Det var nabohuset de hadde sett på, og som ble solgt til en pris hun og Geir den gang ikke hadde hatt råd til. Hun trodde at prisene hadde økt 50 prosent. Minst. Det hadde i alle fall deres eget rekkehus gjort.

Det var Sigve som åpnet døren. May Britt var mer opptatt av huset enn å hilse på Sigve. Hun så at Geir reagerte. Hun skjerpet seg, og ga Sigve enn klem akkurat idet en blond kvinne kom ut fra gjestetoalettet.

«Hei, jeg er Ellen, samboeren til Sigve. Kjempestas at dere ville komme til oss. Det blir nok litt fullt i garderoben, men dere finner sikkert en plass inne på gjesterommet ved siden av.» Ellen ble borte før Geir fikk gitt henne vinflaskene. May Britt kastet jakken sin til Geir, fikk kjippet på seg den ene av penskoene og hastet hinkende på det ene benet etter Ellen med posen med vinflaskene i én hånd, mens hun prøvde å få på plass den siste skoen med den andre.

«Fint hjem dere har». May Britt mente det virkelig. «Og jeg elsker tapas. Da kommer kanskje disse vinflaskene til sin rett. Det er noen italienske Ripasso.»

May Britt håpet at Ellen ikke skjønte at dette var noen taxfree-viner som hun og Geir hadde tatt med seg sist de var ute på reise. Det var gode viner, det var det ikke tvil om, men kanskje litt rart å ta med seg sånne som var kjøpt på et annet sted enn på Polet. Det virket ikke som om Ellen brydde seg. May Britt satte vinen ved siden av de andre som stod på kjøkkenbordet.

«Har du lyst å se litt mer av huset? Du kan hjelpe meg med å hente mer mat nede i kjelleren, så kan jeg vise deg litt rundt der nede. Her oppe har du sett det meste allerede. Stuen blir du raskt kjent med snart likevel.»

Da de var kommet ned trappen, fikk May Britt bekreftet at Ellen og Sigve hadde stil. Sigves bror var interiørarkitekt og hadde fått boltre seg i nederste etasje, ifølge Ellen. May Britt tippet at huset var bygd rett rundt krigsutbruddet. Mye av moderniseringen var allerede gjort da Ellen og Sigve kjøpte det, og de hadde tydeligvis bare supplert det med deres egen stil. Hun hadde fått med seg at kjøkkenet var renovert nylig Hun fikk et raskt glimt av kjellerstuen. Lekre farger og tidsriktige møbler fra kjente møbelbutikker i Oslo og omegn.

«Om du går inn døren der borte til venstre, så er det to fat i boden med mer tapas. Kunne du tatt med dem opp, så skal jeg ta med litt eplesider fra hagen vår? Det er sikkert noen som vil ha noen annet enn bare vin.» Åh, måtte hun si det sånn. Var det meningen, eller falt dette Ellen helt naturlig? tenkte May Britt, som kjente at hun ble misunnelig. May Britt åpnet døren og så inn i et trimrom.

«Ikke den venstre. Den andre venstre, vet du», nærmest sang Ellen. «Den på den andre siden.»

May Britt visste godt at hun gikk inn feil dør, men kunne ikke holde seg. Nå stod May Britt og stirret inn et middels stort trimrom. Ellen kom bort til henne med et par flasker eplesider i hånden. Det var Ellens trimrom. Veggene var fulle av speil. Ellen danset ballett da hun var yngre, og sa at hun faktisk var ganske god den gangen hun sluttet, etter at hun mistet interessen på et tidspunkt. Måtte ha satset mye mer, hvilket ikke passet den gangen, men nå drømte hun seg bort i sitt lille ballerinarom og latet som at hun bare var et par og tjue. May Britt skjønte hvorfor Ellen hadde fått en slik veltrent kropp. Egentlig ikke så veldig ulik hennes i fasong. De var jevnaldrende, tippet hun, men Ellens kropp var i en noe annen liga enn hennes egen. Hun overtok eplesideren mens Ellen tok med tapas fra det andre rommet rett etter vaskerommet.

May Britt hadde sett nok av huset. Hun likte det. Hun trengte ikke å ta en titt oppe for å vite at hun hadde insistert overfor Geir om at de skulle sette seg på visningsliste om huset hadde vært til salgs. Hun ville ha ringt banken dagen etter og bedt om at lånerammen skulle økes.

May Britt satt stille i drosjen på vei hjem.

«Jeg tror jeg vet hva du tenker, May Britt.»

«Nei, jaså, sier du det? Du så i alle fall ut til å hygge deg veldig med hun Ellen. Hadde jeg ikke visst bedre, så hadde jeg trodd at det var noe mellom dere», kom det ganske furtent tilbake.

«Vi hadde vel egentlig ikke noe der å gjøre.» Geir så en annen vei. «Jeg burde visst bedre. Sorry», fortsatte han. May Britt svarte ikke. Hun overlot til Geir å betale drosjen. Som regel var det hun som gjorde det. Geir pleide å være for beruset og overlot oppgjøret til «husets økonomisjef», som han ofte lot sjåføren få vite. Hun hadde sagt han måtte slutte å nevne dette. Hun elsket ham for at han hadde tatt henne med til huset.

